钦定古今图书集成/明伦汇编/官常典/第636卷 > 陈希亮
## 钦定古今图书集成/明伦汇编/官常典/第636卷 > 陈希亮

按《宋史》本传：“希亮，字公弼，知房州。州素无兵备，民凛
凛欲亡去。希亮以牢城卒杂山河户得数百人，日夜
部勒，声振山南，民恃以安。殿侍雷甲以兵百馀人逐
盗竹山，甲不能戢，所至为暴。或疑为盗，告希亮，盗入
境且及门，希亮即勒兵阻水拒之，命持满无得发，士
皆植立如偶人，甲射之不动，乃下马拜请死曰：‘初不
知公官军也’。”吏士皆欲斩甲以徇，希亮独治为暴者
十馀人，使甲以捕盗自赎。时剧贼党军子方张，转运
使使供奉官崔德赟捕之。德赟既失党军子，遂围竹
山。民贼所尝舍者曰向氏，杀父子三人，枭首南阳市，
曰：“此党军子也。”希亮察其冤，下德赟狱，未服，党军子
获于商州。诏赐向氏帛，复其家，流德赟、通州。或言华
阴人张元走夏州，为元昊谋臣，诏徙其族百馀口于
房，讥察出入，饥寒且死。希亮曰：“元事虚实不可知。使
诚有之，为国者终不顾家，徒坚其为贼耳。此又皆其
疏属，无罪。”乃密以闻，诏释之。老幼哭希亮庭下，曰：“今
当还故乡，然奈何去父母乎！”遂画希亮像祠焉。代还执政欲以为大理少卿，希亮曰：“法吏守文非所愿，愿
得一郡以自效。”乃以为宿州。州跨汴为桥，水与桥争，
常坏舟。希亮始作飞桥，无柱，以便往来。诏赐缣以褒
之，仍下其法，自畿邑至于泗州，皆为飞桥。皇祐元年，
移滑州。奏事殿上，仁宗劳之曰：“知卿疾恶，无惩沈氏
子。”事未行，诏提举河北便籴。都转运使魏瓘劾希亮
擅增损物价。已而瓘除龙图阁学士、知开封府，希亮
乞廷辨。既对，仁宗直希亮，夺瓘职，知越州，且欲用希
亮。希亮言：“臣与转运使不和，不得为无罪。”力请还滑。
会河溢鱼池，埽且决，希亮悉召河上使者，发禁兵捍
之，庐于所当决。吏民涕泣更谏，希亮坚卧不动，水亦
去，人比之王尊。是岁，盗起宛句，昼劫张郭镇，执濮州
通判井渊。仁宗以为忧，问执政可用者，未及对，仁宗
曰：“朕得之矣。”乃以希亮为曹州，不逾月，悉擒其党，徙
知庐州。虎翼军士屯寿春者，以谋反诛，迁其馀不反
者数百人于庐，皆自疑不安。一日，有窃入府舍，将为
不利者，希亮笑曰：“此必醉耳。”贷而流之，尽以其馀给
左右使令，且以守仓库。人为之惧。希亮益加亲信，皆
感德指心，誓为希亮死。改提点刑狱江东，迁度支郎
中，徙河北。